text: XIII Concert per al Txad a L'Auditori | Barcelona Cultura
  XIII Concert per al Txad a L'Auditori
  La Locomotora Negra serà la protagonista del potent espectacle de jazz i swing
  La Locomotora Negra és un grup de jazz català amateur format a Barcelona el 1971. Inicialment era un quintet compost pels germans Ricard Gili, Carles Gili i Toni Gili, i Lluís Trepat i Cristòfol Trepat, però posteriorment la formació s'amplià fins a formar una orquestra d'onze membres i actualment en són setze.
  L'estil de la Locomotora Negra s'orienta cap al jazz negre en els seus vessants més populars i prenen com a model les orquestres més famoses de l'època swing, com les de Fletcher Henderson, Duke Ellington i Count Basie. Ha participat en els festivals internacionals de Barcelona (1974 i 1981), el Vendrell (1975), Sitges (1976), Sant Sebastià (1977), en el qual assolí el primer premi del concurs de conjunts amateurs en la modalitat de jazz tradicional, i Vitòria (1979), entre d'altres. També ha actuat al festival internacional de Middelheim, a la ciutat d'Anvers, i al festival del Hot Club de França a Montauban (1983, 1985 i 1991).
  Doncs bé, la Locomotora Negra serà la protagonista del potent espectacle de jazz i swing dirigit per Ricard Gili, amb la veu incomparable de Susanna Sheiman i el vertiginós ritme de Lindy Hoppers Swing, que podrem gaudir a L'Auditori el 17 d'abril. Un concert per al Txad que ens oferirà la possibilitat de gaudir d'un dels grups de jazz catalans més importants dels últims anys a casa nostra. En aquest enllaç teniu més informació sobre el concert.